b'\n_START_ARTICLE_\nGanitschhof\n_START_PARAGRAPH_\nDvorec Ganitschhof je neko\xc4\x8d stal v vasi Gajni\xc4\x8de, jugovzhodno od \xc5\xa0marja - Sap. Danes o stavbi ni sledu. Leta 1821 je dvorcu pripadalo 6 hub._NEWLINE_V literaturi se za Ganitschhof pojavljajo razli\xc4\x8dna slovenska imena: Geni\xc5\xa1e (Valvazor), Gomni\xc5\xa1\xc4\x8de (Smole), Gajni\xc4\x8de (Jaki\xc4\x8d)._NEWLINE_Leta 1619 je bil v lasti barona Ivana Jakoba Apfaltrerja, nato gra\xc5\xa1\xc4\x8daka na ljubljanskem gradu Pavla Koeniga, lastnika gradu Lisi\xc4\x8dje Leonarda Merheri\xc4\x8da in od konca 17. stoletja do leta 1707 Zofije pl. Schwab. V \xc5\xa1tiridesetih letih 18. stoletja je Franc Adam Pour prodal dvorec duhovniku Francu Sigismundu Rembu, ki ga je zapustil v dobrodelne namene. Fiskalni kurator Rembove dobrodelne ustanove Janez Friderik Kastelic je s privolitvijo gra\xc5\xa1kega gubernija Gajni\xc4\x8de prodal na dra\xc5\xbebi 4.11.1790. Kupil ga je baron Jo\xc5\xbeef Anton Codelli za 2400 goldinarjev._NEWLINE_Po delilni pogodbi, ki so jo 4.7.1797 sklenili dedi\xc4\x8di barona Jo\xc5\xbeefa Antona Codellija, je posestvo pripadlo baronu Volfgangu Codelliju, ki ga je 22.4.1798 prodal po\xc5\xa1tnemu mojstru v \xc5\xa0marju Janezu Vincencu Paulinu za 2400 goldinarjev. S prisojilno listino z dne 30.8.1821 sta posestvo podedovala po\xc5\xa1tni mojster v \xc5\xa0martnem Matev\xc5\xbe Barthlme in njegova \xc5\xbeena Ana, rojena Paulin; posestvo je bilo tedaj cenjeno na 1867 goldinarjev._NEWLINE_Na dra\xc5\xbebi 20.8.1839 je vse imetje Ane Bartlme, ki se je drugi\xc4\x8d poro\xc4\x8dila Pfefferer kupil Franc Dolni\xc4\x8dar za 1000 goldinarjev. Leta 1857 je dvorec pridobila Katarina \xc4\x8cop in imetje s \xc5\xa1estimi kmetijami prodala Antonu Padarju in Mihaelu Ho\xc4\x8devarju, leta 1897 pa podedovala Helena Padar.'